Borgere og lokalpoliti i Herning har på det seneste haft betydelige gener fra en 15-årig asylsøger, som så fredag var i Retten i Herning, fordi han på kort tid er blevet sigtet for 34 kriminelle forhold, skriver Herning Folkeblad.

Alene torsdag aften blev han to gange anholdt og sigtet for i alt syv lovbrud.

Politiet skulle ifølge Folkebladet ved 20.30-tiden have 'truet' ham med en tur bag tremmer. Men dertil skulle han have svaret:

- Jeg vil gerne ind at sidde. Så kan jeg sove længe og se alle mine venner.

Det kommer han.

Få timer senere blev han anholdt som fører af en bil, der var stjålet Aalborg. Han var påvirket af euforiserende stoffer. Politiet fandt desuden 0,7 gram hash på den 15-årige.

Han blev i dag varetægtsfængslet i to uger, mens politiet arbejder på at samle beviser til en egentlig strafferetssag, som omfatter røveri, vold, trusler, hash og biltyverier, herunder kørsel i biler uden førerret.

I mellemtiden kan han sove på en lukket institution.